1 Collecta de Spiritu Sancto non dicatur in missa de Trinitate. 2 Secunda die Capituli nominentur Definitores ante tertiam. 3 Si festum S. Barnabae in sabbato ante festum S. Trinitatis evenerit, nihil in secundis vesperis de eo fiat, nisi tantum commemoratio post *Magnificat*. 4 Qui voluerint carceres facere, faciant, ad fugitivos suos et maleficos, qui talia meruerint, recludendos. 5 Sententia de pueris qui in claustris erudiuntur, irretractabiliter sicut ab antiquo lata est, teneatur, et qui in claustris monialium hoc ipsum praesumpserit, quia hoc fit cum graviore scandalo, graviori adnimadversione puniatur. 6 Abbates qui adduxerunt equos ultra numerum a Capitulo constitutum, tribus diebus sint in levi culpa, uno eorum in pane et aqua ; et qui plures adduxerint, non ministretur eis nisi iuxta numerum equorum, sicut dictum est, qui a Capitulo conceduntur. 7 Quicumque manum violentam in monachum vel conversum iniecerit, quia ipso facto excommunicatus est, vitetur ab omnibus, donec a proprio abbate absolvatur. 8 Nulli omnino liceat exercere iustitiam saecularem per monachos vel conversos, quia ex hoc toti Ordini scandalum generatur. 9 Sententia de non emendo et non acquirendis possessionibus et redditibus, quod constat esse contra Ordinem, firmiter teneatur, nisi de consensu generalis Capituli, aut Domini Cistercii et quatuor primorum abbatum, vel ad minus duorum aut si urgentissima instet necessitas, ut ematur quaecumque possessio, fiat de consensu patris, abbatis vel vicinorum abbatum, ita sane quod in sequenti generali Capitulo causa et necessitas quare hoc factum fuerit, nuntietur, salva tamen illa sententia quae legi in visitationibus consuevit. 10 Abbas visitator nihil in scriptum redigat quod prius non fuerit proclamatum in capitulo, vel quod prius non ostenderit visitato. 11 Abbates de Lombardia et de Alemannia, sicut ab antiquo consuetum est, veniant ad Capitulum, et patres abbates ita dispensent circa filios ut medietas veniat uno anno, et alia in sequenti. 12 Monachus de Oratorio qui exivit de Ordine, et iterum intravit ad monasterium, mentitus se fuisse nigrum monachum, ubi et ordinatus est in diaconum, et presbyterum, poterit recipi in Ordine ; veruntamen diaconatus et sacerdotii officio non utatur, nisi forte de licentia Capituli generalis. 13 Quaestio de Bullion et de Monte-S.-Mariae committitur abbati Claraevallis infra sequens Capitulum generale terminanda. 14 Abbas qui creatus est ad abbate Sanctae-Crucis in Austria contra formam et instituta Ordinis, secundum quod statutum est ab antiquo, deponitur in instanti, et si visum fuerit abbati Morimundi, conventus ibi remaneat ob reverentiam fundatoris, abbate ibidem regulariter ordinato. Abbas de Bocham hoc ei denuntiet. 15 Abbas Fontis Willermi in cuius monasterium passim intrant mulieres et de quo multa dicuntur alia, infra Natale Domini Cistercium se praesentet, et stet ad arbitrium Domini Cistercii ; alioquin sciat se esse depositum. Abbas de Foedia hoc ei denuntiet. 16 Pecunia monachi qui regressus est de monasterio quod Claustrum dicitur, quae in manu fratris Artaudi esse dicitur, restituatur monasterio unde extorta est. Residuum si quod inventum fuerit, abbatiae Belli Montis, ad quam mittebatur, plenarie reddatur. 17 Domus Albae Ripae de cetero prandium quod ministrare consueverat inter Albam Ripam et Divionem non ministret. 18 De abbate de Sancto-Spiritu qui hoc anno venire debuit ad Capitulum et non venit, committitur Domino Cistercii. Abbati Sancti-Georgii qui, patre abbate inconsulto sigillum suum remisit, iniungitur ut sex diebus sit in levi culpa, uno eorum in pane et qua, et de reliquo stet ad arbitrium abbatis Morimundi. Abbas de Valcherode hoc ei denuntiet. 19 Conversus de Buxeria qui manum violentiam in duos abbates praesumpsit mittere, emittatur ad domum aliam conspiratorum sententia puniendus. 20 Abbas de Hersenduhuose, qui passim in abbatia et grangiis carnes ministrat ad vescendum contra statuta Ordinis, sex diebus sit in levi culpa, uno eorum in pane et aqua, et de cetero non praesumat. 21 Abbas ultra Sylvas in Hungaria, filius abbatis de Egris, in sequenti generali Capitulo, omni occasione postposita, Cistercio se praesentet, veniam quare nunquam venerit petiturus. Abbas de Egris hoc ei denuntiet. 22 *Abbates* de Fiterio, de Cliva, de Mathaplana, de Valle ecclesiarum, de Nugariis, de Ursaria, de Armentaria, de Oia, de Bure, Mascennaria, de Monte rameio, de Flaranno, de Bonavale, de Ceta, de Calercio et de Spina, qui venire debuerunt ad Capitulum nec venerunt, secundum quod est statutum a Capitulo generali, omni feria sexta sint in pane et aqua, et extra stallum abbatis maneant, donec Cistercio se praesentent. Abbas de Orta abbati de Spina hoc denuntiet, et ille aliis studeat nuntiare. 23 Conversi de Margan qui, conspiratione facta, insurrexerunt in abbatem, et cellerarium de equo eiecerunt, et insequentes armata manu abbatem usque ad XV milliaria, qui etiam se in castellaverunt in dormitorio suo, et negato victu monachis, per omnia conspiratorum sententia puniantur, ita quod qui magis culpabiles inventi fuerint, tam de emissis quam de emittendis, ad portam Claraevallis pedites veniant, inde ad nutum abbatis Claraevallis per domos Ordinis dispergendi, hoc observato ne ultra conversi novitii in domo illa de Margan recipiantur, nisi de consensu Capituli generalis. Abbates de Fontanis et de Fordis et de Balduals accedentes ad locum hoc ipsum diligentius exequantur. 24 Petitio abbatis de Bardona de construenda abbatia similiter exauditur. 25 Abbas de Borbona qui hoc anno neglexit visitare filiam suam, sicut statutum est a Capitulo generali, tribus diebus sit in levi culpa, uno eorum in pane et aqua. 26 Abbas Casemarii cui iniuncta fuit visitatio Casae Dei et eam minime visitavit, si ei innotuerit sententia generalis Capituli, poenam statuam a generali Capitulo patiatur. Abbas de Sambucina hoc ei denuntiet. 27 Petitio Venetorum de construenda abbatia, pro eorum devotione, exauditur. 28 Prior Cadunii qui hoc anno filiam suam non visitavit, similem poenam sortiatur, scilicet tribus diebus sit in levi culpa, uno eorum in pane et aqua. 29 Sepultura dominae reginae minime revocatur, nec constat eam fuisse fundatricem monasterii Sacri Portus. 30 Abbas de Lapide-Sancti-Michaelis qui monachum recepit sine litteris, qui relicto Ordine huc illucque vagando, cucullatus incedit non sine scandalo, tribus diebus sit in levi culpa, uno eorum in pane et *aqua,* et fugitivus ille qui Ordinem scandalizet, apud quemcumque inventus fuerit, equo et habitu spolietur. 31 Querela quae vertitur inter abbates de Basinwiere et de Pola, committitur abbatibus de Dora et de Coquedenne, usque ad generale Capitulum terminanda. Abbas de Margan hoc eis denuntiet. 32 Monachus de Salvaterre quia excommunicatus scienter celebravit, de cetero non celebret, et usque ad nutum Capituli. 33 Querela abbatum de Bolbec, et de Fulcardimonte committitur abbatibus de Ursi campo et de Caroliloco et de Walacia, infra sequens generale Capitulum terminanda. 34 Abbas de Insula Dei qui commutavit nummos de deposito quod illibatum et fideliter penes se servare debuit, tribus diebus sit in levi culpa, uno eorum in pane et aqua. 35 De converso Cistercii qui apud Campum quo missus fuerat, minime est receptus contra Ordinis charitatem, committitur abbati Morimundi qui tantae praesumptionis iniuriam digne corrigat et emendet. 36 Abbates qui monachos vel conversos ad cohabitandum personis saecularibus concesserunt, tribus diebus sint in levi culpa, uno eorum in pane et aqua, et caveant sibi ne deinceps hoc concedant. 37 De abbate de Scarlies qui in capitulo suo interfuit *excommunicationi* factae ab archiepiscopo Senonensi, et de priore eius qui potionem dicitur accepisse cum domino *Antissiodorensi,* committitur abbati de Fonteneto, qui accedat ad locum et sicut digne viderit corrigendum, corrigat et emendet, et in sequenti Capitulo quid super hoc fuerit actum, nuntietur. 38 De abbate Benedictionis Dei, et de comite Forensi, committitur domino Cistercii. 39 De domo Sancti-Martini, praecipitur abbati Sancti-Sulpitii ut infra sequens Capitulum, abbatem ibi constituat et conventum, et quia hactenus facere distulit sex diebus sit in levi culpa, uno eorum in pane et aqua. 40 De monachis de Ferraria qui debuerint venire ad Capitulum, et per contumaciam non venerunt, praecipitur ut officia sua non exequantur, et nisi infra Pascha Cistercio se praesentent arbitrio domini Cisterciensis parituri, ab Ordine eiiciantur. Interim vero, omni sexta sint in pane et aqua. Abbas de Orta hoc eis denuntiet, et a vicinis abbatibus quid inde factum fuerit, generali Capitulo faciat nuntiari. 41 Abbates de Bordelec et de Beldoas qui noluerunt exequi mandatum Capituli generalis, tribus diebus sint in levi culpa, uno eorum in pane et aqua. Interim vero eis committitur eadem causa usque ad Pascha terminanda ; et si neglexerint ex tunc omni sexta feria sint in pane et aqua, donec Capitulo se praesentent. Abbas de Wavaerle hoc eis denuntiet. 42 De priore Alcubatiae qui recepit monachum sine assensu abbatis sui et litteris commendatitiis, et cum litteris absolutoriis remisit ad Dominum Cistercii committitur abbati Claraevallis. 43 Petitio abbatis de Bildwalz de transferenda abbatia sua in insulam quae dicitur Aio, exauditur. 44 De abbate Sancti-Godardi qui recepit conversos Trium fontium contra Ordinis instituta, praecipitur ut sex diebus sit in levi culpa, tribus in domo Trium Fontium, uno eorum in pane et aqua, et in domo propria tribus similiter et quadraginta diebus maneat extra stallum abbatis. 45 De domo Ecclesiae Sancti-Thomae in Monte Celio, abbates de Sancto-Anastasio et de Fossa nova qui ituri sunt ad Curiam, loquantur cum domino Tusculano, ad cuius consilium tractent de negotio, et quod inde factum fuerit, sequenti Capitulo studeant nuntiare. 46 Abbas de Gundoni qui hoc anno non venit ad Capitulum, cum venire deberet nec misit, a die qua ei sententia innotuerit, extra stallum abbatis maneat, et omni sexta feria sit in pane et aqua, donec Cistercio se praesentet. Abbas de Grandisylva hoc ei denuntiet. 47 De abbate Fontis vivi committitur abbati de Caravalle, qui accedat ad monasterium eius, et si viderit eum insufficientem ad executionem officii sui, sententiam Capituli super hoc latam prosequatur, et auctoritate Capituli ipsum absolvere non omittat. 48 Querela quae vertitur inter abbatem Sancti-Sulpitii et abbatem Altae cumbae de pascuis, committitur abbatibus de Bonavalle et de Benedictione Dei, compositione vel iudicio terminanda. 49 Querela abbatum de Biaubec et de Bono portu de vicinitate grangiarum committitur abbatibus de Fucardi monte et de Prato. 50 Abbas de Busset qui manus violentas temere iniicit in conversum, sex diebus sit in levi culpa, uno eorum in pane et aqua et quadraginta diebus maneat extra stallum abbatis. Conversus vero qui provocatus manus violentas iniecit in abbatem, emittatur ad domum aliam, et sit ultimus per annum, et sententiae conspiratorum subiacebit. 51 Hyberniensibus conceditur ut fiat festum sancti Brandani in terra ipsorum, ita solemniter ut festum sancti Benedicti, excepto sermone. 52 Abbas Aquilarum qui se fecit monachum in mensa, et monachum abbatem, dans ei loquendi officium, et sibi subtrahens, sex diebus sit in levi culpa uno eorum in pane et aqua, et quadraginta diebus maneat extra stallum abbatis ; monachus vero sit in levi culpa, tribus diebus, uno eorum in pane et aqua. 53 Abbas de Bella Landa qui prebendam magistri Columbi tenet ad firmam tribus diebus sit in levi culpa, uno eorum in pane et aqua. Contractus vero penitus dirimatur ; firmissime vero praecipitur ne tale aliquid ab aliis de cetero praesumatur. 54 Abbas Altae Cumbae qui scienter transgressus est sententiam de non emendo, ad Claramvallem se transferat, arbitrio abbatis Claraevallis pariturus. 55 Monachus de Oliveto qui excommunicatus Ordines suscepit, abstineat ab executione ordinum, et ultimus sit per annum et omni sexta feria sit in pane et aqua, nisi gravis infirmitas exegerit dispensationem. 56 Abbatibus de Hybernia inhibetur ne eant ad Curiam, sed datur eis in mandatis ut revertantur ad iustitiarium Angliae cum abbatibus qui pro eis fide iusserunt, et eos quos obligaverunt absolvi faciant ; quo expleto, conceditur eis ire ad Curiam, firmissime tamen praecipitur ne talis obligatio possessionum generaliter amplius fiat. 57 Abbati de Sprenkebahe qui petit participium beneficiorum Ordinis, conceditur, quod petit, et communio societatis nostrae. 58 Abbas de Buzei qui contra formam Ordinis fideiussit pro saeculari, et in quibusdam aliis invenitur excessisse, eat ad domum Claraevallis et stet ad arbitrium abbatis Claraevallis. 59 Conversus Uterinae Vallis qui in domo illa pro magno cellerario habetur et transeuntibus abbatibus noluit avenam ministrare cum abundaret, a domo illa ad aliam emittatur non reversurus, nisi ad nutum Capituli generalis, et ultimus sit per annum, et omni sexta feria sit in pane et aqua. 60 Abbas de Valle Veteri qui scienter excommunicato communicavit in salutatione, tribus diebus sit in levi culpa, uno eorum in pane et aqua. 61 Abbas S.-Anastasii qui contra formam Ordinis abbatem de Fossa nova traxit ad iudicium saeculare, sex diebus sit in levi culpa, duobus eorum in pane et aqua ; usque ad Pascha maneat extra stallum abbatis, et quicumque de fratribus super hoc dederint consilium, tribus diebus sint in levi culpa, uno eorum in pane et aqua. 62 Querela abbatum S.-Leonardi, Gratiae Dei et Sanctae-Mariae committitur abbatibus de Trizei et de Marcilla compositione vel iudicio infra sequens Capitulum terminanda. 63 Petitio Abbatis Novae Villae, de translatione abbatiae, committitur abbati Claraevallis. 64 Abbas Casae novae in cuius monasterium intraverunt mulieres, licet de rigore Ordinis mereretur deponi, propter novitatem suam parcitur in praesenti ; tamen sex diebus sit in levi culpa, uno eorum in pane et aqua, et quadraginta diebus extra stallum abbatis. Conventus vero uno die sit pane et aqua. 65 Petitio abbatis de Marmussuil de *transferenda* abbatia, committitur abbatibus Casemarii et Fossa novae. 66 De abbate de Charitate qui dicitur procurasse matrimonium inter comitem Stephanum qui habebat uxorem et sororem regis *Arragonensis* et qui commodavit conversum praedicto comiti, committitur Domino Cistercii et abbati Morimundi. 67 De eo quod episcopi frequenter declinant ad grangias Ordinis, scribatur Domino Papae. Abbati de Porta conceditur ut eat vel mittat ad Curiam. 68 Querela Bergensium contra abbates Angliae de venditione lanarum, committitur abbatibus de Clairmareis et de Balantia, qui eam auctoritate Capituli vel terminent, vel faciant terminari. 69 De abbatia quam petit dominus Robertus, vir nobilis, fundari in Calabria, committitur abbatibus Casamarii et S.-Stephani de Bosco, et quod invenerint, sequenti Capitulo denuntient. 70 Abbas Bellae Vallis qui in causa mulieris procurator extitit prorupit in vocem appellationis sex diebus sit in levi culpa, uno eorum in pane et aqua. 71 De monacho de Palatio qui sponsorem se fecit pro quodam qui tenebatur in vinculis, committitur abbati Pontiniaci. 72 De abbate de Paris qui recepit novitium ter in die comedentem, et pavones habet in claustro, et camera utitur pro infirmitorio et hospitio, committitur abbati Morimundi, qui inquirat diligenter et corrigat, et qualiter correctum fuerit sequenti Capitulo denuntiet. 73 Abbas de Lucella, pater eius, qui de pavonibus non correxit eum, cum sciret excessum, tribus diebus sit in levi culpa, uno eorum in pane et aqua. 74 De abbate de Albis Petris in cuius domo vinum, sicut dicitur, ad brocam vendebatur, committitur abbatibus de Domo Dei et de Pratea. 75 Querela nigrorum monachorum de Sancto-Georgio et de Galomonte et abbatissae de monasterio Villari contra abbatem de Vallac, committitur abbatibus de Furcadi Monte, et de Belbech et de Richerii Valle. 76 De pecunia quam dedit dominus Rex Portugarum abbatibus venientibus ad Capitulum, per fidelissimos nuntios, iterum requiratur voluntas ipsius et quod ipse inde statuerit, teneatur. Abbates de Horta et de Superadda diligenter hoc studeant procurare. 77 Colliguntur in collecta *Praesta, Domine, quaesumus*, quae dicitur in anniversario Lodovici regis francorum, regina uxor eius duces et ducissae Burgundiae. 